USA Neitsisaared

USA Neitsisaared on Ameerika Ühendriikidele kuuluv liidendamata ala, osa Väikestest Antillidest. See asub Puerto Ricost idas. Ala hõlmab 53 vulkaanilist saart, millest suurimad on Saint John, Saint Thomas ja Saint Croix. Peamine sissetulekuallikas on turism. Taani koloniseeris 1672. aastal seni asustamata Saint Thomase saare, 1718. aastal ka seni asustamata Saint Johni saare ja 1733 ostis Prantsusmaalt Saint Croix' saare. Napoleoni sõdade ajal 1801 vallutas Suurbritannia saared. Taani garnison kapituleerus ilma verevalamiseta. 1802 tagastati saared Taanile. Detsembris 1807 vallutas Suurbritannia saared uuesti ja tagastas Taanile 20. novembril 1815. 1860. aastatel ilmutas USA huvi saarte vastu. President Andrew Johnson sõlmis Taaniga kokkuleppe Saint Johni ja Saint Thomase saare ostmise üle 7,5 miljoni dollari eest, mis 1868. aastal saartel peetud referendumiga heaks kiideti, kuid USA senat ei ratifitseerinud lepingut, kuna Johnson tagandati. 1915. aastal avaldas USA uuesti huvi saarte vastu, kuna käimas oli esimene maailmasõda ja saarte strateegilise asukoha tõttu Panama kanali lähedal oli karta, et Saksamaa võib saared vallutada ja rajada sinna allveelaevabaasi. Ka Taanile oli saarte ülalpidamine kulukas ja strateegiline probleem. Kuna Taani oli sõjas neutraalne, tuli tegutseda kiiresti enne USA võimalikku sõttaastumist. 4. augustil 1916 sõlmiti Taani Lääne-India leping, millega Taani müüs saared USA-le 25 miljoni dollari eest. 14. detsembril 1916 toimunud referendumiga (64,2% poolt, 35,8% vastu) kiitis Taani saarte müügi heaks, 17. jaanuaril 1917 leping jõustus ja USA andis Taanile vabad käed kogu Gröönimaa üle. 31. märtsil 1917 lõppes Taani administratsioon saarte üle. USA Neitsisaared on ainus USA territoorium, mis on vasakpoolse liiklusega. Vasakpoolne liiklus kehtis juba Taani koloniaalperioodi ajal. Samas on enamus autosid saartel vasakpoolse rooliga, kuna on imporditud USAst. USA Neitsisaarte Interneti tippdomeen on .vi. Sport USA Neitsisaarte ROK-i kood on ISV. Esimest korda osaleti olümpiamängudel 1968. aastal Mehhikos. Purjetaja Peter Holmberg võitis hõbemedali 1988. aasta suveolümpiamängudel Finn-klassis, mis on seni USA Neitsisaarte ainuke olümpiamedal. Vaata ka Neitsisaared Briti Neitsisaared USA Neitsisaared 2022. aasta taliolümpiamängudel Viited